**Høringssvar til budget 2020-2023 fra medarbejderne i Sektor-MED Familie**

Kære byrådspolitikere, vi og vores mest udsatte børn har brug for jeres hjælp. Det er nu I endelig kan sikre den stabilitet og tryghed, som vores børn har desperat brug for! Samt at Randers kommune kan sikre en tidlig indsats, og sikre at børn og unge i risikogruppen får en indsats, der kan fremme en positiv udvikling for deres fremtid jf. den Danske lovgivning.

Randers Kommune står som ofte før i en svær situation med en række områder, der kan have brug for at blive styrket. Og det kan vi som medarbejdere godt relatere til. Vi har forståelse for den kommunale situation, men alligevel beder vi jer indtrængende fokusere særligt på vores område med de mest sårbare børn, som der også lægges op til i forvaltningens budgetforslag. Vi strækker hånden ud efter hjælp, og håber I tager imod den.

I Kommunernes Landsforenings eget nyhedsbrev om forhandlingerne med regeringen, skriver KL selv, at ”Kommuner over hele landet melder om et massivt pres på det specialiserede socialområde”. Denne trend er noget vi i højeste grad kan genkende i Randers Kommune. Vi og ledelsen kæmper hver dag, men vi er ved at nå til det punkt, hvor de svageste børn i vores fællesskab, simpelthen bydes urimelige vilkår. Vi hæfter os derfor med glæde ved forvaltningens forslag om, at området endelig tilføres flere midler, men bemærk at der alene er tale om midler der gør, at området ikke længere oparbejder gæld hvert eneste år. Der vil ikke blive ansat så meget som en sagsbehandler eller udførende medarbejder mere på baggrund af midlerne.

Selv om der lægges op til, at vores område får mulighed for at afdrage på den oparbejdede gæld, uden at driften berøres alt for meget, er vi fortsat ramt af krav om ½-procents effektivisering, på lige fod med de fleste andre forvaltningsområder, og hermed undergraves langsomt de gode hensigter i budgettildelingen og dermed fortsat en forringelse af kvaliteten i kerneopgaven over tid. Herudover kommer, at vi som medarbejdere i stigende grad oplever, at der er ventetid for børnene til en række af vores foranstaltninger og tilbud, samtidig med, at vi løber lige så stærkt, som det er os menneskelig muligt. Kan vi virkelig byde børnene det?

Vi mener nej! Fritag området for årlige rammebesparelser skjult bag ord som ”effektivisering”, men hold fast i forvaltningens oplæg om at give os et realistisk budget, så der ikke længere oparbejdes gæld, samtidig med, at vi som fagpersoner kan levere et bedre serviceniveau for de udsatte børn.

Medarbejdersiden mener fortsat, at området allerede drives utroligt effektivt, og nu har vi endelig data og uvildige rapporter til at underbygge dette. Vi vil gerne henlede jeres opmærksomhed på den BDO rapport forvaltningen fik udarbejdet i foråret 2019. Her kom en af landets førende revisionsfirmaer med den bemærkning, at området er meget veldrevet og stramt styret. Randers Kommune har et lavt udgiftsniveau, og BDO vurderer *ikke*, at pengene til yderligere effektiviseringer på Familieområdet kan findes, uden at det får konsekvenser for den leverede service (en service som allerede er væsentligt lavere end andre sammenlignelige kommuner jf. BDOs oversigter).

Vi er uforstående overfor, at der i forvaltningens oplæg lægges op til, at der i relation til Center for Pædagogisk Psykologisk Rådgivning årligt skal spares over en million kroner på at sænke serviceniveau til konsultativ sparring og rådgivning i relation til inklusionsopgaven på skolerne. Dette netop nu, hvor andre besparelsesforslag i stigende grad vil flytte børn med særlige behov ud i almenområdet. Dette vil alt andet lige medføre en endnu højere efterspørgsel efter PPRs kompetencer for at sikre disse børn et godt skifte og fortsat tryg og givtig skolegang.

Vores integrationsområde er fortsat presset, og snart overgår en række familier fra at være dækket af statsrefusion til at indgå på lige fod med alle andre af kommunens familier, der er ligeledes udgifter til tolke ydelser. Som medarbejdere finder vi det urealistisk at tro, at disse familier, som har markant flere børn og helt andre problematikker end det vi normalt oplever, gnidningsløst vil kunne overføres til kommunens nuværende serviceniveau. Det vil medføre et stort pres på medarbejderne og familierne, og serviceniveauet vil alt andet generelt falde som følge heraf. Man kan næsten tale om en situation, der er sammenlignelig med det demografipres, der opleves på andre områder, men som vi ikke økonomisk kompenseres for.  
  
Noget som også kunne bruge en politisk drøftelse, er det faktum, at Randers Kommunes specialiserede socialområde faktisk er et af de eneste i landet der opnår budgetoverholdelse, når man ser på området samlet (VIVEs rapport om budgetoverskridelser på det specialiserede socialområde juni 2019). Og her må vi som medarbejdere stille os uforstående over, at et massivt mindre forbrug på børn-handicap bruges til at dække merforbrug på voksen-handicap, samtidig med, at vi oplever, at børn der ville kategoriseres som børn med handicap i alle andre kommuner fortsat fastholdes på vores område for de social udsatte børn, der kæmper med underskud! Er denne skjulte omfordeling væk fra socialt udsatte børn og børn med handicap noget, som skal bestemmes af forvaltningen alene?

På vegne af Sektor-MED Familie

Irma Ilsø Hansen  
Næstformand i Sektor-MED